b'\n_START_ARTICLE_\n\xc5\xa0ypsenos Ordinas\n_START_PARAGRAPH_\n\xc5\xa0ypsenos Ordinas (lenk. Order U\xc5\x9bmiechu) \xe2\x80\x93 tarptautinis apdovanojimas, kur\xc4\xaf suaugusiems skiria vaikai.\n_START_SECTION_\nIstorija\n_START_PARAGRAPH_\nSumanymas apdovanoti \xc5\xa0ypsenos ordinu kilo 1968 metais laikra\xc5\xa1\xc4\x8dio Kurier Polski redakcijai. Id\xc4\x97jos autor\xc4\x97 buvo Vanda Chotomska._NEWLINE_1979 metais, kuriuos Jungtini\xc5\xb3 Taut\xc5\xb3 Organizacija buvo paskelbusi Tarptautiniais Vaik\xc5\xb3 Metais, JTO generalinis sekretorius Kurt Waldheim \xc5\xa0ypsenos ordinui suteik\xc4\x97 tarptautinio apdovanojimo rang\xc4\x85._NEWLINE_1996 metais Rabkoje (Lenkija) buvo \xc4\xafsteigtas \xc5\xa0ypsenos ordino muziejus, kuris dabar yra pramog\xc5\xb3 parko \xe2\x80\x9eRabkoland\xe2\x80\x9c teritorijoje. Po to, kai Rabkos miestui buvo suteiktas \xe2\x80\x9ePasaulio vaik\xc5\xb3 miesto\xe2\x80\x9c statusas, jame buvo \xc4\xafkurta nuolatin\xc4\x97 Kal\xc4\x97d\xc5\xb3 Senelio atstovyb\xc4\x97s b\xc5\xabstin\xc4\x97 Lenkijoje (b\xc5\xabstin\xc4\x97je dabar yra kaupiami vaik\xc5\xb3 lai\xc5\xa1kai Kal\xc4\x97d\xc5\xb3 Seneliui)._NEWLINE_2003 metais Tarptautin\xc4\x97 \xc5\xa0ypsenos Ordino Kapitula pirm\xc4\x85 kart\xc4\x85 savo istorijoje pos\xc4\x97d\xc5\xbeiavo ne Var\xc5\xa1uvoje. Kapitulos pos\xc4\x97dis \xc4\xafvyko \xc5\xa0vidnicoje, kur \xc5\xa1iuo metu yra statomas Europos Vaik\xc5\xb3 Draugyst\xc4\x97s Centras. Tais pa\xc4\x8diais metais \xc5\xa0vidnicai buvo suteiktas \xe2\x80\x9eVaik\xc5\xb3 svajoni\xc5\xb3 miesto\xe2\x80\x9c vardas, o rugs\xc4\x97jo 21 diena buvo paskelbta Pasauline Vaik\xc5\xb3 \xc5\xa0ypsenos Ordino Diena.\n_START_SECTION_\nOrdino projektas\n_START_PARAGRAPH_\n\xc5\xa0ypsenos ordino \xc5\xbeenkliuk\xc4\x85 suprojektavo devyneri\xc5\xb3 met\xc5\xb3 mergait\xc4\x97 Ewa Chrobak i\xc5\xa1 Glucholaz\xc5\xb3. Pa\xc4\x97musi l\xc4\x97k\xc5\xa1t\xc4\x99, ji apibr\xc4\x97\xc5\xbe\xc4\x97 apskritim\xc4\x85, o aplink j\xc4\xaf ranka nupie\xc5\xa1\xc4\x97 nelygius saul\xc4\x97s spindulius. B\xc5\xabtent \xc5\xa1\xc4\xaf pie\xc5\xa1in\xc4\xaf i\xc5\xa1 kit\xc5\xb3 45 t\xc5\xabkstan\xc4\x8di\xc5\xb3 atsi\xc5\xb3st\xc5\xb3 pie\xc5\xa1ini\xc5\xb3 i\xc5\xa1rinko dailininkas Szymon Kobyli\xc5\x84ski, kuris suteik\xc4\x97 jam dabartin\xc4\xaf pavidal\xc4\x85 [1].\n_START_SECTION_\nOrdino suteikimas\n_START_PARAGRAPH_\nApdovanojim\xc4\x85 \xe2\x80\x93 apskrit\xc4\x85 medalio formos \xc5\xbeenkliuk\xc4\x85 su besi\xc5\xa1ypsan\xc4\x8dia saulute \xe2\x80\x93 skiria Var\xc5\xa1uvoje (Lenkija) esanti Tarptautin\xc4\x97 \xc5\xa0ypsenos Ordino Kapitula, kurios b\xc5\xabstin\xc4\x97 yra \xc5\xa0vidnicoje. I\xc5\xa1 vis\xc5\xb3 kandidat\xc5\xabr\xc5\xb3, kurias siun\xc4\x8dia vaikai i\xc5\xa1 viso pasaulio, Kapitula i\xc5\xa1renka laureatus. \xc5\xa0ypsenos Ordino Kavalieriumi tampa suaug\xc4\x99s asmuo, kurio veikla yra i\xc5\xa1skirtin\xc4\x97, ypatinga vaik\xc5\xb3 at\xc5\xbevilgiu ir suteikia vaikams daugiausiai d\xc5\xbeiaugsmo, o neretai gelbsti j\xc5\xb3 gyvyb\xc4\x99. Ordino \xc4\xafteikimo ceremonijos metu reikia i\xc5\xa1gerti stiklin\xc4\x99 citrinos sul\xc4\x8di\xc5\xb3 ir nusi\xc5\xa1ypsoti, po to vyksta \xc5\xa1ventinimas ro\xc5\xbee. Kiekvienas naujai \xc4\xaf\xc5\xa1ventintas \xc5\xa0ypsenos Ordino Kavalierius prie\xc5\xa1 vaikus ir Kapitulos narius i\xc5\xa1kilmingai prisiekia \xe2\x80\x9evisados b\xc5\xabti geros nuotaikos ir teikti vaikams d\xc5\xbeiaugsm\xc4\x85\xe2\x80\x9c._NEWLINE_Kandidatai \xc4\xaf Ordino kavalierius renkami du kartus per metus \xe2\x80\x93 pavasar\xc4\xaf ir ruden\xc4\xaf. Tradici\xc5\xa1kai tai vyksta pirm\xc4\x85j\xc4\x85 pavasario ir paskutini\xc4\x85j\xc4\x85 vasaros dien\xc4\x85._NEWLINE_\xc5\xa0iuo metu yra 852 \xc5\xa0ypsenos Ordino Kavalieriai i\xc5\xa1 45 pasaulio \xc5\xa1ali\xc5\xb3. Teis\xc4\x99 tituluotis \xc5\xa0ypsenos Ordino Kavalieriais turi tiktai tie asmenys, kuriems \xc5\xa1is titulas buvo suteiktas pagal visas ceremonijos taisykles.\n_START_SECTION_\nKapitula\n_START_PARAGRAPH_\nDid\xc5\xbeioji dalis i\xc5\xa1 59 Kapitulos nari\xc5\xb3 \xc5\xa1iuo metu yra lenkai, ta\xc4\x8diau Kapituloje taip pat yra atstovai i\xc5\xa1 Did\xc5\xbeiosios Britanijos, Argentinos, Australijos, Baltarusijos, Belgijos, Pranc\xc5\xabzijos, Izraelio, Kanados, Vokietijos, Rusijos, Tuniso, Ukrainos, JAV, Vengrijos, Italijos, Rumunijos, Lietuvos, Gruzijos, Arm\xc4\x97nijos, Japonijos, Serbijos._NEWLINE_Lietuv\xc4\x85 Tarptautin\xc4\x97je \xc5\xa0ypsenos Ordino Kapituloje nuo 2007 met\xc5\xb3 atstovauja Greta Lemanait\xc4\x97._NEWLINE_Tarptautinei \xc5\xa0ypsenos Ordino Kapitulai vadovauja kancleris. Nuo 2007 met\xc5\xb3 sausio 21 dienos juo yra paskirtas Marek Michalak. Jo pirmtakais 1968\xe2\x80\x931976 metais buvo Ewa Szelburg-Zarembina, 1982\xe2\x80\x931990 metais \xe2\x80\x93 Radoslaw Ostrowicz, 1976\xe2\x80\x931981 ir 1992\xe2\x80\x932006 metais \xe2\x80\x93 Cezary Le\xc5\xbce\xc5\x84ski._NEWLINE_1992 met\xc5\xb3 lapkri\xc4\x8dio 16 dien\xc4\x85 Tarptautin\xc4\x97 \xc5\xa0ypsenos Ordino Kapitula buvo u\xc5\xberegistruota Lenkijoje kaip draugija.'